·kehtestada lisaainete maksimaalne sisaldus, kui on tuvastatud, et lisaaine või selle kasutamine teatavas koguses suurendab tubakatoote mürgisust või sõltuvust tekitavat toimet, mis on toonud kaasa toote keelustamise vastavalt artikli 7 lõikele 9 vähemalt kolmes liikmesriigis (artikli 7 lõige 11);

·kohandada tõrva, nikotiini ja süsinikmonooksiidi eraldumise mõõtmise meetodeid, kui see on vajalik tulenevalt teaduse ja tehnika arengust või rahvusvaheliselt kokkulepitud standarditest (artikli 4 lõige 3);

·vähendada artikli 3 lõikes 1 sätestatud maksimaalseid koguseid, kui see on vajalik tulenevalt rahvusvaheliselt kokkulepitud standarditest (artikli 3 lõige 2);

·lõpetada muude tubakatoodete kui sigarettide ja isevalmistatavate sigarettide tubaka puhul kehtestatud erand artikli 7 lõigetes 1 ja 7 sätestatud keeldude kohaldamisest, kui olukord on oluliselt muutunud, mida kinnitab komisjoni aruanne (artikli 7 lõige 12);

·kohandada artikli 9 lõikes 2 sätestatud lisateabe sõnastust vastavalt teaduse ja turu arengule (artikli 9 lõige 5);

·kohandada I lisas loetletud teksthoiatusi vastavalt teaduse ja turu arengule (artikli 10 lõike 3 punkt a);

·kehtestada artikli 10 lõike 1 punktis a osutatud pildikogu ning seda vastavalt teaduse ja turu arengule kohandada (artikli 10 lõike 3 punkt b);

·kaotada artikli 11 lõikes 1 osutatud võimalus teha erand mõne tootekategooria puhul, kui olukord on oluliselt muutunud, mida kinnitab komisjoni aruanne asjaomase tootekategooria kohta (artikli 11 lõige 6);

·kohandada artikli 12 lõikes 1 sätestatud terviseohu hoiatuse sõnastust vastavalt teaduse arengule (artikli 12 lõige 3);

·määrata kindlaks artikli 15 lõikes 8 osutatud andmehalduslepingu põhielemendid, nagu kestus, pikendamine, nõutavad eksperditeadmised või konfidentsiaalsus, sealhulgas nende lepingute korrapärast jälgimist ja hindamist käsitlevad elemendid (artikli 15 lõige 12);

·laiendada konkreetse elektroonilise sigareti või täitepakendi või elektrooniliste sigarettide või täitepakendite tüübi kolmes liikmesriigis turule lubamise keeldu kõigile liikmesriikidele, kui selline laiendamine on põhjendatud ja proportsionaalne (artikli 20 lõige 11);

·kohandada artikli 20 lõike 4 punktis b sätestatud terviseohu hoiatuse sõnastust (artikli 20 lõige 12).

2. ÕIGUSLIK ALUS

Käesolevat aruannet nõutakse tubakatoodete direktiivi artikli 27 lõike 2 alusel. Komisjon võib selle artikli kohaselt alates 19. maist 2014 viie aasta jooksul võtta vastu delegeeritud õigusakte ja peab koostama delegeeritud volituste kohta aruande hiljemalt üheksa kuud enne viieaastase ajavahemiku lõppu. Volituste delegeerimist pikendatakse automaatselt samaks ajavahemikuks, välja arvatud juhul, kui Euroopa Parlament või nõukogu esitab selle suhtes vastuväite hiljemalt kolm kuud enne iga ajavahemiku lõppemist.

3. DELEGEERITUD VOLITUSTE RAKENDAMINE

3.1 Menetluslikud asjaolud

Komisjon võttis aruandlusperioodil vastu kaks delegeeritud õigusakti, mis põhinevad tubakatoodete direktiivi artikli 10 lõike 3 punktil b ja artikli 15 lõikel 12.

Enne nende vastuvõtmist esitati kõnealused õigusaktid tubakapoliitika eksperdirühmale, mis asutati muu hulgas selleks, et tagada asjakohane eksperdinõu delegeeritud õigusaktide ettevalmistamisel. Euroopa Parlamenti on korrapäraselt eksperdirühma koosolekutele kutsutud. Konsultatsioonidega seotud dokumendid esitati samal ajal Euroopa Parlamendile ja nõukogule, nagu on ette nähtud Euroopa Parlamendi, nõukogu ja komisjoni ühisseisukohas delegeeritud õigusaktide kohta . Pärast delegeeritud õigusaktide vastuvõtmist tehti need teatavaks Euroopa Parlamendile ja nõukogule. Euroopa Parlament ega nõukogu ei esitanud direktiivi artikli 27 lõikes 5 ettenähtud kahe kuu jooksul vastuväiteid kummagi tubakadirektiivi raames komisjoni poolt vastuvõetud delegeeritud õigusakti kohta. Direktiivi artikli 15 lõike 12 alusel vastuvõetud delegeeritud õigusakti puhul nõudis Euroopa Parlament tähtaja pikendamist kahe kuu võrra.

3.2 Tubakatoodete direktiivi alusel vastu võetud delegeeritud õigusaktid

3.2.1. Artikli 10 lõike 3 punkt b

Artikli 10 lõike 3 punktiga b on komisjonile antud õigus võtta vastu delegeeritud õigusakte, et kehtestada pildikogu ja seda kohandada. Pildikogus sisalduvad pildid moodustavad ühtse terviku terviseohu ühendhoiatustega, mis peavad olema igal ELi turule lastud suitsetatava tubakatoote tarbijapakendil ja välispakendil. Seega võttis komisjon vastu 10 oktoobri 2014. aasta delegeeritud direktiivi 2014/109/EL, millega muudetakse Euroopa Parlamendi ja nõukogu direktiivi 2014/40/EL II lisa tubakatoodetel kasutamiseks ette nähtud pilthoiatuste kogu kehtestamisega . Kooskõlas talle delegeeritud volitustega võib komisjon seda delegeeritud volitust hiljem kasutada pildikogu kohandamiseks.

3.2.2. Artikli 15 lõige 12

Kooskõlas artikli 15 lõigetega 1 ja 5 peavad liikmesriigid tagama, et kõigil tubakatoodete tarbijapakenditel on kordumatu identifitseerimistunnus, mis võimaldab kõigil tubakatoodete turustamisahelas osalevatel ettevõtjatel alates tootjast kuni viimase etapi ettevõtjani enne esimest jaemüügiettevõtet registreerida tubakatoodete tarbijapakendite liikumist. Artikli 15 lõikega 8 on nõutud, et liikmesriigid peavad tagama, et tubakatoodete tootjad ja importijad sõlmivad andmehalduslepingud sõltumatute kolmandate isikutega, kes haldaksid andmepanka, millesse on registreeritud kõik asjakohased jälgitavusandmed. Artikli 15 lõikega 12 on komisjonile antud õigus võtta vastu delegeeritud õigusakte, et määrata kindlaks andmehalduslepingu põhielemendid, nagu kestus, pikendamine, nõutavad eksperditeadmised või konfidentsiaalsus, sealhulgas nende lepingute korrapärast jälgimist ja hindamist käsitlevad elemendid. Jälgitavussüsteemi üldise tõhusa toimimise tagamiseks ning eriti andmehaldussüsteemi koostalitlusvõime tagamiseks võttis komisjon vastu 15. detsembri 2017. aasta delegeeritud määruse (EL) 2018/573 tubakatoodete jälgitavussüsteemi osana sõlmitavate andmetalletuslepingute põhielementide kohta .